የሼክ ሙሐመድ ሑሴን አል-አሙዲ ስታዲየም በቅርቡ ይመረቃል
በወልድያ ከተማ የተገነባው የሼክ ሙሐመድ ሑሴን አሊ አል-አሙዲ ስታዲየምና የስፖርት ማዕከል በመጪው ጥር 6 እንደሚመረቅ የሚድሮክ ቴክኖሎጂ ግሩፕ አስታወቀ፡፡የኩባንያው ፕሬዝዳንት ዶክተር አረጋ ይርዳው የስታዲየሙን ግንባታ መጠናቀቅ አስመልክተው ዛሬ በሸራተን አዲስ በሰጡት ጋዜጣዊ መግለጫ ላይ ስታዲየሙ 25ሺህ155 ተመልካቾችን የመያዝ አቅም እንዳለውና 567ሚሊየን 890ሺህብር ወጪ መደረጉን አስታውቀዋል ፡፡ስታዲሙ በተጓዳኝ የተሟላ የሁለገብ የስፖርት ማዘውተሪያ ሜዳ ማለትም የእጅ ኳስ፣ የመረብ ኳስ፣ ቅርጫት ኳስ፣ የሜዳ ቴንስ፣ የኦሎምፒክ ውድድሮችን ማስተናገድ የሚችል የመዋኛ ገንዳና የእንግዳ ማሪፊያ አጣምሮ የያዘ ነው ብለዋል ፡፡ስታዲየሙ የዓለም አቀፉን የእግር ኳስ ፌዴሬሽን መስፈርቶችን የሚያሟላና ሙሉ የጸሐይ መጠለያ፣ የመሮጫ ትራክ፣ ዘመናዊ የድምጽ ማጉያዎች፣ ሁለት የውጤት ማሳያ ሰሌዳዎች ከዘመናዊ መብራቶች ጋር የተገጠመለት መሆኑን ጠቁመዋል ፡፡በ177 ሺህ  ሜትር ካሬ ያረፈውን ስታዲየሙ ሙሉ ወጪ በሼክ ሙሐመድ ሑሴን አሊ አል-አሙዲ የተሸፈነ ሲሆን የወልደያ ከተማ አስተዳደርና ነዋሪዎች በጋራ 30 ሚሊየን ብር በማዋጣት የእንግዳ ማረፊያውን እንደገነቡት ገልጿል፡፡ሚድሮክ ኩባንያ በስሩ ካሉት 25 ኩባንያዎች አስሩ በግንበታው ላይ እደተሳተፉና 95 በመቶ የሚሆነው የግንባታ ጥሬ ዕቃ በኩባንያው እንደተሸፈነ ዶክተር አረጋ አስታውቀዋል፡፡በተጨማሪም ለግንባታው የሚያስፈልገው የሰው ኃይል ሙሉ በሙሉ በኢትዮጵያውያን ብቻ እንደተከናወነ ተመልክቷል፡፡ግንባታው በሚድሮኩ ኩባንያ ሁዳ ሪል ስቴት የተከናወነ ሲሆን ግንባታው አራት ዓመት ተኩል እንደፈጀም  አስታውቀዋል፡፡በግንባታው 800 ለሚሆኑ ኢትዮጵያውያን የስራ ዕድል እንደተፈጠረና ከፍተኛ የሆነ የዕውቀትና ክህሎት ልምድ መቅሰም በመቻሉ በቀጣይ ሀገሪቷ ለሚያስፈልጋት በዘርፉ የሰለጠነ የሰው ኃይል በቂ ሥራ በመሰራቱ ተጨማሪ ስታዲየሞችን ለመገንባት በሚደረገው ጥረት እጥረት እንደማያጋጥም አክለው ገልጸዋል፡፡በኢትዮጵያ እየተገነቡ ያሉት ስታዲየሞች መጠናቀቅ በቀጣይ አህጉር ዓቀፍና አለምአቀፍ ስፖርታዊ ውድሮችን ለማስተናገድ የሚኖረውን ዕድል እንደሚያሰፋ መግለጻቸውን ዋልታ ኢንፎርሜሽን ማዕከል ዘግቧል፡፡